ජිනීවා සමුළුවට සහභාගී වන සියලු මුස්ලිම් රාජ්‍යයන්ගේ උපරිම සහය මෙවරද ශ්‍රී ලංකාවට නිසැකවම හිමිවන බව පරිසර හා පුනර්ජනණීය බලශක්ති නියෝජ්‍ය ඇමැති ඒ. ආර්. එම්. අබ්දුල් කාදර් මහතා පවසයි.නිදහසින් පසු ලොව පුරා මුස්ලිම් රාජ්‍යයන්ගේ හා මුස්ලිම් නායකයන්ගේ ඉහළ ගෞරවය හා ප්‍රසාදය දිනූ මෙරට රාජ්‍ය නායකයා ජනාධිපති මහින්ද රාජපක්ෂ මහතා බවත් එනිසා අප රටට අවශ්‍ය සෑම විටම මුස්ලිම් රාජ්‍යයන් උපරිම සහය ලබාදෙන බවත් කාදර් මහතා කීය.ජිනීවා සමුළුව අතකොළුවක් කැර ගනිමින් මෙරට ඇතැම් පටු අන්තගාමී කණ්ඩායම් තම පෞද්ගලික දේශපාලන හා පටු පරමාර්ථ වෙනුවෙන් ක්‍රියා කරන බවද එම කණ්ඩායම් සියල්ල පරාජය කිරීමට ජාති ආගම් භේදයෙන් තොරව එක්විය යුතු බවද හෙතෙම පැවැසීය.දශක තුනක කුරිරු යුද්ධය මෙරට ජනතාවට බලපෑවේ ජාති ආගම් පාට පක්ෂ භේදයෙන් තොරව යැයිද එහිදී මුස්ලිම් ජනතාවට අත්විඳින්නට වූ කරදර, දුක්, කම්කටොළු අද ද ඔවුන්ගේ ජීවිත වලට අමිහිරි බවක් එක්කරන්නේ යැයිද නියෝජ්‍ය අමාත්‍යවරයා කීය.මානව හිමිකම් පිළිබඳව අද කිඹුල් කඳුළු හෙළන පිරිස් වලට එදා අමිහිරි ඛේදවාචකයන් අමතක වී තිබීම කණගාටුවක් වුවත් නැ‍ඟෙනහිර ප්‍රමුඛ ත්‍රස්තවාදයෙන් බැට කෑ මුස්ලිම් ජනයාට එය කෙසේවත් අමතක කළ නොහැකි යැයි කාදර් මහතා පෙන්වා දෙයි.මෙරට මුස්ලිම් ජනතාවට තම යුතුකම් කොටස රට වෙනුවෙන් ඉටු කිරීමට හැකි නම් ලොව පුරා මුස්ලිම් රටවල් එයට නොදෙවෙනිව තම උපරිම සහය මෙරටට ලබාදෙනු ඇතැයිද කාදර් මහතා කීය..